На фона на по-строгите мерки, защитните маски почти липсват в аптеките, а там, където са останали - са на извънредно високи цени. В тази ситуация една малка българска фирма реши да спре за известно време основната си дейност и да започне благотворително производство на предпазни маски.

Тук няма обществени поръчки, не се говори за пари, няма тънки сметки и изчисления. Просто една малка фирма обяви извънреден режим. С два пъти повече работа.

Десислава Янкова - създател на компания за бебешки чувалчета: Ние просто спряхме за седмица да правим това, което правим.

Бебешките чувалчета, които шият, засега остават настрана. Започват да правят безплатни маски за лекари и полицаи, които не могат да излязат в карантина. А сметката ще плащат от своя джоб.

Десислава Янкова, създател на компания за бебешки чувалчета: Отделяме част от това, което печелим.

И ако утре видите полицай с малко шарена маска, тя вероятно е направена с тези ръце - с единствения плат, който фирмата има.



Десислава Янкова, създател на компания за бебешки чувалчета: По-голямата част са с детски десени и за нас беше малко притеснително как полицията би реагирала да ходи с такива маски. Истината е обаче, че всички подходиха с усмивка и решиха, че може би това ще бъде позитивния елемент в напрегнатата ситуация.

БНТ: Тайна ли е колко души работите?

- Не, не е тайна. 10 човека сме. Малка, много малка фирма.

Шепа хора, които ще работят и в почивните си дни. Не броят минутите извънреден труд. Започват от днес, но за краен срок не говорят.

Десислава Янкова, създател на компания за бебешки чувалчета: Докато ни стигнат силите общо взето. За да дадем своя много малък принос за това да се справим като нация със създалата се ситуация.



БНТ: Вие ги давате безвъзмездно, това няма ли по някакъв начин да се отрази негативно на бизнеса?

- Естествено, че ще се отрази на нашия бизнес, но по-важното е хората да са живи и здрави, не е ли така?

Маските вървят с едно предупреждение. Направени са от три пласта, но не са минали никаква формална проверка.

Десислава Янкова - създател на компания за бебешки чувалчета: Не мога да твърдя, че имат някаква доказана степен на защита.

Но пък тук, изглежда, има доказана степен добрина. В извънреден режим - с два пъти повече смисъл.